রাজ্যের আরবান রিক্রিয়েশনাল ফরেস্টির সিনিয়র হর্টিকালচার অফিসার পি কে চ্যাটার্জি বলেন, ‘ইতিমধ্যেই নিউ টাউনের বিস্তীর্ণ অংশে উড়ালপুল কিংবা এলিভেটেড ট্র্যাকের নীচের অংশে ল্যান্ডস্কেপিং করা হয়েছে। বাঁশের বেড়া দিয়ে সাজানো হয়েছে বাগান। বটল পাম, এরিকা পাম, কামিনী, রঙ্গন, টেকোমা, টগর, ফুরুশ, করবীর মতো গাছ লাগানো হয়েছে সেখানে।’ বাইপাসে মা উড়ালপুলের নীচের অংশেও ইতিমধ্যেই একই রকম ভাবে ওই ধরনের গাছগুলির মাধ্যমে সাজানো হয়েছে বাগান। সেখানে যাতে মানুষ প্রবেশ না করতে পারে, সে কারণে ফেন্সিংয়ের ব্যবস্থাও করা হয়েছে। এখন বাইপাসের উপরেই তৈরি হচ্ছে গড়িয়া-বিমানবন্দর পর্যন্ত মেট্রো রেলের এলিভেটেড ট্র্যাক। ওয়েস্ট বেঙ্গল ওয়েস্টল্যান্ড ডেভলপমেন্ট কর্পোরশেনের তরফে জানা গিয়েছে, যে যে অংশে মেট্রোর কাজ শেষ হয়ে যাচ্ছে, সেই এলাকাগুলি রাজ্যের হাতে হস্তান্তর করে দিচ্ছেন মেট্রো রেল কর্তৃপক্ষ।